ദീപാവലി ആഘോഷം ഡല്ഹിയെ ശ്വാസംമുട്ടിച്ച് മലിനീകരണം ഡല്ഹിയില് വായുമലിനീകരണം വീണ്ടും വര്ധിച്ചു. നിരോധനം മറികടന്ന് ദീപാവലി ആഘോഷത്തിന്റെ ഭാഗമായി പടക്കം പൊട്ടിച്ചതോടെ രാജ്യതലസ്ഥാനത്തിന്റെ ആകാശം ചാര നിറത്തിലായി. മലിനീകരണ തോത് മണിക്കൂറുകള് കൊണ്ട് ഉയര്ന്ന്, ഗുണനിലവാര സൂചിക ഗുരുതര സ്ഥിതിയായ 450ലെത്തി. പല ഭാഗങ്ങളിളും സര്ക്കാര് നിര്ദേശം മറികടന്ന് അര്ദ്ധരാത്രിവരെ പടക്കം പൊട്ടിച്ചു. കഴിഞ്ഞ മൂന്ന് ദിവസമായി രാജ്യതലസ്ഥാനത്ത് വായുവിന്റെ ഗുണനിലവാര സൂചിക 300ന് മേലെയായിരുന്നു. ഈ സമയം വളരെ മോശം വായുവായാണ് കണക്കാക്കുന്നത്. അതേസമയം മൂടല്മഞ്ഞുള്ളതിനാല് നഗരത്തില് കാഴ്ചയുടെ ദുരപരിധി കുറഞ്ഞതായും രണ്ടുദിവസത്തിനുള്ളില് അതിശക്തമായ കാറ്റിനു സാധ്യതയുണ്ടെന്നും കാലാവസ്ഥാ നിരീക്ഷണകേന്ദ്രം അറിയിച്ചു. ഡല്ഹിയെ കൂടാതെ അടുത്തുള്ള നഗരങ്ങളിലും ഗുണനിലവാര സൂചിക വലിയ തോതില് വര്ധിച്ചിട്ടുണ്ട്. ഗാസിയാബാദ്, ദുര്ഗാപൂര്, നോയിഡ, ഫരീദാബാദ്, ഗുഡ്ഗാവ് തുടങ്ങിയ നഗരങ്ങളില് വായുവിന്റെ ഗുണനിലവാര സൂചിക 500 അടുത്തെത്തി.ലോക് ഡൗണ് കാലത്ത് മലിനീകരണം വലിയ തോതില് കുറഞ്ഞിരുന്നു. വാഹനങ്ങള് നിരത്തില് ഇറങ്ങാത്തത് മലിനീകരണം കുറച്ചു. ഡല്ഹിയില് മാത്രമല്ല ലോകത്തിന്റെ പല ഭാഗങ്ങളിലും മലിനീകരണം കുറഞ്ഞിരുന്നു. എന്നാല് കോവിഡ് നിയന്ത്രണം പിന്വലിച്ചതോടെ വീണ്ടും അന്തരീക്ഷ മലിനീകരണം വര്ധിക്കുകയും ചെയ്തു.